《吴兴太守行》
清代·姚世钰

唐公多美政，第一数停征。能令一叶荫，遮遍湖州城。

湖州本水国，旱潦频相撄。上司入奏报，皇帝蒙嗟矜。

救灾议留漕，赈廪开常平。奈何春夏交，雨点天瓢倾。

二麦悉烂死，原蚕又无成。县吏夜催租，打门鸡狗惊。

不食三日矣，失限罪所丁。民实畏官府，民岂甘敲搒。

可怜饥馑迫，始觉性命轻。是时三伏热，触暑如遭烹。

尪羸县门集，县官醉方醒。平头摇羽扇，轻风来清泠。

翠瓜切片玉，朱李沉寒冰。巍峨坐堂皇，鞭雷车砯砰。

扑扶臀无肤，老耄难逃刑。何来朱书符，传自太守厅。

吏胥俱蹙额，颜状失狰狞。逝将焚如死，岂意脱然生。

退衙遣归农，闾里欢逢迎。忍饥幸少安，两朋宽作程。

锄禾分辛苦，补败期秋成。何以报太守，请歌《吴兴行》。

不愿公三公，不愿公九卿。愿得长借公，流泽茹溪清。

百姓乐复乐，受福惟王明。

作者简介：（1695—1749）浙江归安人，字玉裁，号薏田。诸生。诗古文清隽高洁，贯穿经史，有所考订，必详核精当。嗜山水，好交游。穷阨以终。有《孱守斋遗稿》。